妾薄命
作者：司馬棫
朝代：宋

paragraphs: 二月春風初不惡，後園桃李先春落。
高堂去婦對花愁，君恩非輕妾命薄。
憶昔三星光在天，煌煌車馬朱門前。
結褵幸得事君子，願託絲蘿千萬年。
履痕纔徧君家地，相看已覺君心異。
門外新懽一破顔，室中舊愛雙垂淚。
妾心比玉自堅貞，君眼如星到處明。
女子睽離太山重，丈夫棄置鴻毛輕。
莫誇綠髮紅顔好，女色由來何可保。
君不見灞上鑾輿祓禊回，阿嬌已向長門老。